เงินสหรัฐสะพัด ตลาดหุ้นกู้เปิดโล่ง
พลันธนาคารกลางสหรัฐอัดฉีดสภาพคล่องเข้าสู่ระบบการเงินเป็นรอบที่ 3 (คิวอี 3) เฉลี่ยเดือนละ 4 หมื่นล้านเหรียญสหรัฐ และเป็นการอัดฉีดเงินเข้าสู่ระบบผ่านคิวอี 3
1 ต.ค. 2555

โดย...เบญจมาศ เลิศไพบูลย์
พลันธนาคารกลางสหรัฐอัดฉีดสภาพคล่องเข้าสู่ระบบการเงินเป็นรอบที่ 3 (คิวอี 3) เฉลี่ยเดือนละ 4 หมื่นล้านเหรียญสหรัฐ และเป็นการอัดฉีดเงินเข้าสู่ระบบผ่านคิวอี 3 โดยไม่มีขอบเขตจำกัด คิดคร่าวๆ จะส่งผลให้เงินเหรียญสหรัฐสะพัดตลาดทันที 5 แสนล้านเหรียญสหรัฐภายใน 1 ปี ถัดมาไม่กี่วัน ตลาดการเงิน ตลาดหุ้น และตลาดสินค้าโภคภัณฑ์ทั่วโลกดีดตัวรับข่าวดี
ไล่หลังไม่ทันข้ามคืน ธนาคารพาณิชย์ของไทยชนิดที่ระดมออกหุ้นกู้สกุลเงินเหรียญสหรัฐ เตรียมกระสุนเต็มรังเพลิง ทั้งธนาคารไทยพาณิชย์ ธนาคารกสิกรไทย เฉพาะธนาคารกรุงเทพ ออกหุ้นกู้ไม่ด้อยสิทธิและไม่มีหลักประกันจำนวน 1,200 ล้านเหรียญสหรัฐ หรือประมาณ 3.7 หมื่นล้านบาท โดยเสนอขายให้สถาบันในตลาดต่างประเทศ
ยังมีอีกสองธนาคารที่เตรียมจ่อออกหุ้นกู้สกุลเหรียญสหรัฐ ได้แก่ ธนาคารทิสโก้ ที่มีแผนออกและเสนอขายตราสารหนี้สกุลเงินต่างประเทศระยะสั้นอายุ 2-3 ปี วงเงินไม่เกิน 2,000 ล้านเหรียญสหรัฐ และธนาคารกรุงไทยที่รอจังหวะ
เพราะต้นทุนทางการเงินในการกู้ยืมจากต่างประเทศในขณะนี้ถือว่าต่ำกว่าการระดมเงินทุนในต่างประเทศอย่างมาก
ทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย อธิบายว่า คิวอี 3 ของสหรัฐ ส่งผลให้การหาเงินเหรียญสหรัฐของนักลงทุนคลี่คลาย จากก่อนหน้านี้เงินเหรียญสหรัฐขาดตลาด ทำให้นักลงทุนที่ต้องการใช้เงินเหรียญสหรัฐมีต้นทุนจากการหาเงินเหรียญสหรัฐแพงขึ้น 




 
แต่ปัจจุบันสถานการณ์ดีขึ้น ทำให้นักลงทุนไทยที่ต้องการเงินเหรียญสหรัฐเพื่อขยายการลงทุนต่างประเทศมีต้นทุนจากการหาเงินเหรียญสหรัฐถูกลง 0.2% เพราะสภาพคล่องในตลาดมีมากขึ้น
เงินที่ไหลเข้าประเทศขณะนี้จึงมีจำนวนมากพอควร สภาพคล่องจึงมีมากกว่าเดิม จะเห็นทั้งฝั่งการลงทุนตราสารระยะสั้นและระยะกลาง อายุตราสาร 3-5 ปี ขณะที่นักลงทุนที่เข้ามาลงทุนในไทยก็ได้กำไร 2 ต่อ คือ กำไรจากดอกเบี้ยและกำไรจากอัตราแลกเปลี่ยนที่มีความผันผวนขึ้นลง
ทรงพล ย้อนไปช่วง 1-2 ปีที่ผ่านมา บริษัทไทยลงทุนในต่างประเทศจำนวนมาก ธนาคารจึงต้องเตรียมเงินทุนซึ่งเป็นเงินเหรียญสหรัฐให้กับลูกค้า ขณะนี้จึงเห็นการออกหุ้นกู้สกุลเงินเหรียญสหรัฐฝั่งสถาบันการเงินไทย เพราะเป็นที่สนใจของนักลงทุนมาก 
อย่างไรก็ตาม การบริหารสภาพคล่องของธนาคารต้องดูใน 2 ส่วน คือ การมีสกุลเงินที่ลูกค้าต้องการในจำนวนเพียงพอ และระยะเวลาสนับสนุนสินเชื่อของลูกค้ากับเงินทุนต้องสอดรับกัน เพื่อไม่ให้เกิดความเสี่ยงในอนาคต
สำหรับการกู้เงินเหรียญสหรัฐจากสถาบันการเงินต่างประเทศนั้น ทรงพล อธิบายว่า เป็นการบริหารธุรกิจตามปกติ อย่างกรณีของธนาคาร การกู้เงินสกุลต่างประเทศก็จะกู้จากธนาคารเพื่อความร่วมมือระหว่างประเทศแห่งญี่ปุ่น (เจบิก) ทั้งสกุลเงินเหรียญสหรัฐและเงินเยน ผ่านตลาดระยะสั้นและปานกลาง
ด้านธนาคารกรุงไทยก็มีแผนเตรียมออกหุ้นกู้สกุลเหรียญสหรัฐ หลังจากธนาคารขนาดใหญ่ทยอยออกกันหมดแล้ว 
อภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย ยอมรับว่า ธนาคารอยู่ระหว่างเตรียมออกหุ้นกู้สกุลเงินเหรียญสหรัฐ คาดว่ามีวงเงินไม่เกิน 500 ล้านเหรียญสหรัฐ ที่หมู่เกาะเคย์แมน พร้อมทั้งจะออกหุ้นกู้สกุลเงินบาทด้วย แต่จะต้องนำเข้าสู่การพิจารณาของคณะกรรมการธนาคาร คาดว่าจะเห็นการออกขายหลังกระบวนการเพิ่มทุนธนาคารเสร็จสิ้น ซึ่งการขายหุ้นสามัญเพิ่มทุนจะเริ่ม 4-11 ต.ค.นี้
นอกจากนี้ ธนาคารได้เตรียมกู้เงินเหรียญสหรัฐ วงเงิน 100 ล้านเหรียญสหรัฐ จากสถาบันการเงินต่างประเทศ อายุ 5 ปี หลังจากเมื่อเร็วๆ นี้ได้กู้มาแล้ว 100 ล้านเหรียญสหรัฐ การกู้ช่วงนี้จะได้ต้นทุนต่ำ เพราะบริษัทขนาดใหญ่ของไทยหลายแห่งมีแผนขยายธุรกิจในต่างประเทศ ต้องใช้เงินเหรียญสหรัฐ เป็นการเตรียมความพร้อมให้ลูกค้า
อภิศักดิ์ ให้เหตุผลว่า การระดมทุนครั้งนี้เพื่อเตรียมความพร้อมด้านเงินทุนให้กับธนาคารก่อนหมดวาระในเดือน พ.ย. เป็นการส่งไม้ต่อให้กรรมการผู้จัดการใหญ่คนใหม่ทำงานได้เต็มที่ ด้วยฐานทุนของธนาคารที่แน่นปึ้ก
“มาตรการคิวอี 3 ผ่านการอัดฉีดสภาพคล่องเข้าสู่ระบบ ทำให้คนรู้สึกมีเงินในอนาคตและอยากลงทุน ก็เริ่มมองหาช่องทางการลงทุน ยิ่งการลงทุนในประเทศแถบเอเชีย นักลงทุนจะสนใจ รวมทั้งไทยด้วย การออกหุ้นกู้สกุลต่างประเทศช่วงนี้ จึงเป็นการออกเพื่อเตรียมไว้ก่อน” อภิศักดิ์ กล่าว
อย่างไรก็ตาม การที่ตลาดเงินมีธนบัตรสกุลเหรียญสหรัฐออกมามาก ในมุมหนึ่งแม้จะหนุนสภาพคล่องให้มีจำนวนที่มากขึ้น 
แต่ในอีกมุมหนึ่ง มาตรการคิวอีที่ไม่รู้ว่าจะสิ้นสุดเมื่อใด ก็เป็นความเสี่ยงในด้านจิตวิทยา หากวันหนึ่งนักลงทุนเกิดความรู้สึกว่าเงินเหรียญสหรัฐด้อยค่าจากจำนวนเงินที่ล้นตลาด ก็ทำให้ผู้ที่ถือตราสารต่างๆ มีความเสี่ยงได้เช่นกัน
การปั๊มเงินเข้าระบบในสหรัฐวันนี้ อาจยังไม่เกิดปัญหา แต่หากวันหนึ่งเงินที่พิมพ์ออกมาล้นจนกระทั่งคนถือยังมองไม่เห็นค่า กาลอวสานจากการเสกกระดาษให้เป็นเงินจากมหาอำนาจอาจมาเยือน